Staking deur Kouga-werkers duur voort | News24
Staking deur Kouga-werkers duur voort
= Die staking van werkers van die munisipale vakbond Samwu het Dinsdag voortgeduur in Jeffreysbaai se Da Gamaweg. Foto: ROBBIE IRLAM
’n Staking wat Maandag deur ontevrede werknemers van die Kouga-munisipaliteit begin is, het Dinsdag en Woensdag in Jeffreysbaai voortgeduur.
’n Ingangshek by die munisipale gebou op Jeffreysbaai is oopgebreek en ontlasting is na ’n gebou in Humansdorp gegooi, het Elza van Lingen, Kouga-burgemeester, in ’n verklaring gesê.
Die staking is Maandag begin deur lede van die munisipale vakbond Samwu, omdat onder meer 74 tydelike werkers se kontrakte nie hernu is nie.
“Die stakers het weer Jeffreysbaai ontsier, en ons het gehoor dat die strate van Hankey ook deurgeloop het,” sê Van Lingen.
Volgens Van Lingen het polisie die betogers uitmekaar gedryf, waarna plaaslike ondernemings ingespring het om Da Gamaweg in Jeffreysbaai skoon te maak. “Ons het versoek dat ons munisipale bestuurder, Sidney Fadi, met die raad se regsverteenwoordigers skakel sodat ons die korrekte proses volg in ons optrede teenoor die werkers.”
Marlin Sodien, Samwu-sekretaris, het Dinsdagmiddag gesê dié optrede sluit ’n hofsaak in, wat na verwagting Woensdagoggend voorkom. “Die munisipaliteit wil ’n interdik teen die staking kry,” verduidelik Sodien. “Ons het aansoek gedoen om buite die hof te betoog, maar dit is afgekeur.”
Die munisipaliteit het ’n kriminele klag teen die betogers geopen. Hulle het Woensdag hul eerste verhoor gehad.
Sodien het Maandag gesê die vakbond eis poste vir die werkers wat sedert 1 Maart werkloos is omdat hul kontrakte nie hernu is nie. “Hulle doen werk soos vaste personeel. Al wat ons vra, is dat daar drie maande kans gegee word sodat poste vir hulle geïdentifiseer word sonder dat hul kontrakte beëindig word.”